b'\n_START_ARTICLE_\nSerotoniini-N-asetyylitransferaasi\n_START_PARAGRAPH_\nSerotoniini-N-asetyylitransferaasi eli aryylialkyyliamiini-N-asetyylitransferaasi on entsyymi, joka katalysoi asetyyliryhm\xc3\xa4n siirtoa asetyylikoentsyymi-A:lta aryylialkyyliamiineille. Tuotteina muodostuu asetyloituja amiineja esimerkiksi serotoniinista muodostuu asetyyliserotoniinia. Serotoniini-N-asetyylitransferaasi on t\xc3\xa4rke\xc3\xa4 entsyymi melatoniinin tuotannon s\xc3\xa4\xc3\xa4telyss\xc3\xa4 ja osallistuu n\xc3\xa4in my\xc3\xb6s el\xc3\xa4inten vuorokausirytmi\xc3\xa4. Serotoniini-N-asetyylitransferaasin EC-numero on EC 2.3.1.87.\n_START_SECTION_\nRakenne ja toiminta\n_START_PARAGRAPH_\nRakenteeltaan serotoniini-N-asetyylitransferaasi on dimeeri ja nis\xc3\xa4kk\xc3\xa4ill\xc3\xa4 sen molekyylimassa on noin 30\xe2\x80\x9340 kDa. Sit\xc3\xa4 esiintyy erityisesti aivojen k\xc3\xa4pyrauhasessa ja silmien verkkokalvolla. Serotoniini-N-asetyylitransferaasi aktivoituu fosforyloivien entsyymien vaikutuksesta ja fosforyloituvia aminohappoja ovat seriini ja treoniini. Serotoniinin lis\xc3\xa4ksi serotoniini-N-asetyylitransferaasin entsyymin substraatteja ovat my\xc3\xb6s dopamiini, fenetyyliamiini, histamiini ja tryptamiini. Asetyylikoentsyymi-A:n sitoutuessa entsyymiss\xc3\xa4 tapahtuu merkitt\xc3\xa4v\xc3\xa4 konformaation muutos, joka edist\xc3\xa4\xc3\xa4 serotoniinin ja muiden aryyliamiinisubstraattien sitoutumista entsyymiin._NEWLINE_Serotoniini-N-asetyylitransferaasin toimintaa kontrolloi monimutkainen synteesiin, synteesin j\xc3\xa4lkeiseen modifikaatioon ja deaktivoitumiseen vaikuttava systeemi johon liittyvi\xc3\xa4 entsyymej\xc3\xa4 ovat muun muassa adenylaattisyklaasi ja proteiinikinaasi C. T\xc3\xa4m\xc3\xa4 systeemi reagoi ymp\xc3\xa4rist\xc3\xb6n valon m\xc3\xa4\xc3\xa4r\xc3\xa4\xc3\xa4n. Esimerkiksi valon lis\xc3\xa4\xc3\xa4ntyess\xc3\xa4 cAMP-molekyylin m\xc3\xa4\xc3\xa4r\xc3\xa4 v\xc3\xa4henee, mik\xc3\xa4 johtaa serotoniini-N-asetyylitransferaasin fosforylaation v\xc3\xa4henemiseen ja sit\xc3\xa4 kautta entsyymin aktiivisuus heikkenee. Serotoniini-N-asetyylitransferaasin inhibiittoreita ovat muun muassa melatoniini ja kannabinoidit.'